אורנה ומשה דץ

אורנה ומשה דץ (כונו גם דץ ודצה והדצים) הם צמד זמרים ישראלי שפעל יחד בשנים 1986–2006. במהלך שנות עבודתם המשותפות הוציאו הזוג דץ כעשרה אלבומים, אשר חלקם הגיעו למעמד אלבום זהב, ושש קלטות וידאו לגיל הרך. חמש מתוך השש, שהן גם המוכרות ביותר, מסדרת "טיף וטף". הקלטת יוצאת הדופן משנת 1995 היא "בא לי מסיבה לי עם דץ ודצה", אשר התבססה על שירים לימי הולדת מספרה של סמדר שיר "בא לי מסיבה לי".

קורות הצמד

אורנה כהן ומשה דץ הכירו במהלך מסע הופעות משותף ברחבי העולם במסגרת להקה נודדת של פסטיבל הזמר החסידי, אשר הופיעה בפני קהילות יהודיות ברחבי העולם. השניים נישאו והחלו לפעול ולהופיע במשותף בהצלחה רבה.
חשיפתם הגדולה התרחשה בתחרות הקדם-אירוויזיון 1987, בו הם שרו את השיר "קופידון" שזכה במקום הרביעי. באותה השנה גם הוציאו את אלבומם הראשון "באותה המיטה", שכלל את שיריו של משה מצוות "חופים". את שיר הנושא שלו כתבה חני ליבנה (גם היא מצוות "חופים") והלחין מירון מינסטר. שירים נוספים בולטים באלבום היו "שיר דרכים" ו"שיר למענך". למרות הצלחת השירים, האלבום לא זכה לפרגון רב.
הצמד הוציא את אלבומם השני "בדרכי האהבה" בשנת 1989. חוה אלברשטיין, שהוציאה באותה שנה את אלבומה "לונדון", הייתה היועצת האמנותית והמפיקה המוזיקלית באלבום זה. האלבום זכה לתואר אלבום זהב. להיטי האלבום הם "מי", שכתבה והלחינה אלברשטיין, "בדרכי האהבה", "כל פעם מחדש" (שהשתתף כעבור שנתיים בפסטיגל, כנראה בחלק האומנותי), "לאן" ו"למה באת". הוא יצא מאוחר יותר על גבי תקליטור.
באותה השנה שודרה בטלוויזיה סדרת הילדים והנוער "הצצקנים", שאת שיר הנושא שלה ביצעו השניים.
בניסיונם השני בקדם-אירוויזיון, בשנת 1991, זכה הצמד עם השיר "כאן" במקום הראשון ונבחר לייצג את ישראל באירוויזיון 1991 ברומא בו זכה שירם במקום השלישי, מרחק שבע נקודות בלבד מהמקום הראשון. השיר הוצע במקור לירדנה ארזי עבור קדם האירוויזיון הפרטי שלה ב-1988, אבל זו דחתה את ההצעה.
בשנת 1992 יצא לאור אלבומם השלישי "פעמון הזכוכית". האלבום הופק על ידי אילן וירצברג. האלבום קיבל ביקורת שלילית מאוד, למרות שבין שיריו המצליחים נמצאים "חללית", "לכי אחרי במדבר", הבלדה "לב אחד", "ככה נועדנו לאהוב" ושיר הנושא, שתורגם מרוסית על ידי רחל שפירא.
שנה לאחר מכן, ב-1993, הוציא הצמד את אלבומם הרביעי "אריס - משל יווני". האלבום זכה להצלחה רבה והוקדש ללחנים עזובים של הזמר אריס סאן, שנפטר שנה קודם לכן. כבונוס צורפה גרסה מחודשת שלהם לשיר "חייך וחיי" של בועז שרעבי.
ב-1994 ביצעו את שיר הפתיחה החדש של התוכנית לילדים "המחסן של כאילו".
באותה השנה הוציא הצמד את אלבום האוסף הראשון שלו, "האוסף וכל מה שקדם", אשר כלל שירים מכל אלבומיהם הקודמים, ולראשונה נכלל באחד מאלבומיהם השיר "כאן" (אשר קודם לכן צורף כבונוס בלבד ל"בדרכי האהבה"). בנוסף, באלבום נכללה כבונוס גרסת הרמיקס לשיר "כאן".
השיר החדש היחידי שהיה באלבום האוסף הוא "כל מה שקדם", שכתבה חמוטל בן-זאב ללחן של סזן אקסו הטורקי. בהמשך צורף לאלבום באופן רשמי גם הסינגל "אנה", שגם אותו כתבה חמוטל בן-זאב ללחן טורקי. גם השיר הזה זכה להצלחה לא מבוטלת.
בשנת 1995 הוציאו את קלטת הווידאו "בא לי מסיבה לי עם דץ ודצה", שהתבססה על שירים לימי הולדת מספרה של סמדר שיר "בא לי מסיבה לי".
בשנת 1996 יצא לאור אלבומם החמישי "אורנה ומשה דץ השישי". האלבום הצליח וכלל את השירים "כך אלוהים ברא אותנו" בסגנון הקאנטרי, וחידושים ל"ילד השדה" של גדעון כפן ו"הוא יהיה לי בעל" של עדנה גורן מהסרט "שני קוני למל", אותו שרו עם דורי בן זאב, שגם שר שם קטע ראפ. מחבר השיר, משה סחר, אף כתב במיוחד בית חדש לשיר עבור משה, מנקודת מבטו של "הבעל". כיוון שמלחין השיר, שאול ברזובסקי כבר לא היה בין החיים, הלחין משה דץ את הבית החדש בעצמו. "זרע השלום" הוא הקטע הקצר המסיים את האלבום.
באותה השנה ביצעו את הפתיח לטלנובלה הישראלית-ארגנטינאית "המוסד" שיצר יאיר דורי.
בשנת 1999 הוציא הצמד את אלבומם השישי "אורנה ומשה דץ", המוכר גם בשם "הגבר הראשון". באלבום מצליח זה בלטו השירים "אני שר לך", "תאכל אותה" (עם ליאור פרחי, שהוציא את אלבומו "גבר משתגע", שאת שיר הנושא שלו שרים פרחי ומשה דץ), חידוש ל"חידה את לי", חידוש ל"דרך ארוכה" (עם להקת עדן) והדואט עם דקלון לשירו "ונמתי שיר" ("איילת חן").
בשנת 2000 הוציא הצמד את אלבום האוסף השני, "אתה בלבי", אשר כלל מספר שירים חדשים, בהם גם הדואט "שיהיה רק טוב" עם הזמר הרוסי הפופולרי פיליפ קירקורוב, השיר "ברכת הארץ" אותו ביצעו עם להקת חיל האוויר והלהיט "אתה בלבי", המבוסס על להיט של הזמר המצרי עמר דיאב.
בשנים 2000-1997 הוציא הצמד עוד שלושה אלבומים עם שירים לילדים, בסדרה העונה לשם "טיף וטף".
בשנת 2001 הנחו את קדם האירוויזיון.
בשנת 2002 הוציאו את קלטת הילדים "בא לי מסיבה לי עם דץ ודצה" (מהדורת הדי.וי.די), קלטת נוספת מתוך הסדרה המדוברת. בנוסף, בשנת 2003 יצאה לאור קלטת נוספת מהסדרה "בארץ הדמיון עם טיף וטף".
הצמד המשיך בעולם הילדים ובשנת 2004 הוציא קלטת נוספת בשם "טיף וטף - המשפחה שלי".
בשנת 2005 יצאה לאור הקלטת החמישית והאחרונה בסדרת "טיף וטף" בשם "טיף וטף 5 - אני ישראלי".
באוקטובר 2006 הוציאו השניים משחק מחשב המבוסס על שירי "טיף וטף".
במרץ 2012 חזרו השניים להופיע יחד. באותה השנה הצמד הופיע יחדיו במופע החנוכה לילדים מותק של פסטיבל. והופיע יחדיו הצמד במופע גם בשנים 2010 ו-2013, השניים גם הופיעו בנפרד במופע כאשר דץ הופיע לבד בשנת 2008 ואורנה בשנים 2009 ו-2016. 
ביולי 2015 חזרו השניים לשתף פעולה בתוכנית בוקר בשם "הדצים" המשודרת בערוץ המוזיקה 24. שנה לפני כן הופיעו יחדיו במחזמר 101 כלבים דלמטים לצד ירון ברלד, חני נחמיאס ודנה אינטרנשיונל.
בחנוכה 2018 חזרו השניים לשתף פעולה בהצגה "קסם של משחק" לצד יובל המבולבל, דוד חיים, מני ממטרה וליאור דטאוקר (בובו).

חיים אישיים

בדצמבר 2006 השניים התגרשו לאחר 21 שנות נישואין שבמהלכם נולדו להם שני ילדים.
באוקטובר 2013 בנם עומר דץ השתתף בתוכנית הריאליטי "הכוכב הבא".